Súradnice: 42°08′32.37″S 24°44′26.69″V﻿ / ﻿42,1423250°S 24,7407472°V﻿ / 42.1423250; 24.7407472

**Národné obchodné gymnázium** (bulh. Национална търговска гимнаъия‎ – *Nacionalna tărgovska gimnazija*), je budova školy z prvej polovice 20. storočia, ktorá sa nachádza v meste Plovdiv v Plovdivskej oblasti v južnom Bulharsku.

Iné názvy
---------

Škola je známa aj ako **Obchodné gymnázium** (bulh. Търговска гимнаъия‎ – *Tărgovska gimnazija*), alebo **Národné obchodné gymnázium Vasila Levského** (bulh. Национална търговска гимнаъия Васил Левски‎ – *Nacionalna tărgovska gimnazija Vasil Levski*), v minulosti aj ako **Stredná obchodná škola** (bulh. Средно търговско училище‎ – *Sredno tărgovsko učilište*), alebo **Ekonomické technická škola** (bulh. Икономически техникум‎ – *Ikonomičeski technikum*).

Lokalita
--------

Budova sa nachádza v centrálnej časti mesta Plovdiv na juhozápadnom úpätí pahorku Bunardžik.

Dejiny a charakteristika budovy
-------------------------------

Pohľad na centrálnu fasádu budovy
Autorom budovy je architekt Dimităr Popov v spoluautorstve s architektom Lazarom Nančevom.

Počiatky budovy siahajú do roku 1911, kedy bol založený fond s názvom *Výstavba Obchodného gymnázia* (bulh. Постройка на Търговска гимназия‎ – *Postrojka na Tărgovska gimnazija*) s predsedom Stefanom Obrejkovom. Miesto pre výstavbu budovy bolo zabezpečené plovdivskou radnicou. V rokoch 1912 – 1918 bola činnosť fondu v dôsledku prebiehajúcich vojen pozastavená. Značné finančné prostriedky na výstavbu venovali továrnici Pantelej Genov a Svetoslav Karič, čiastočne bola výstavba financovaná aj bankovou pôžičkou. Základný kameň budovy bol položený 28. februára 1926. Výstavba prebiehala do roku 1927. a ešte v tom istom roku bolo do budovy presťahované gymnázium. V roku 1945 sa budova stala sídlom vojenskej nemocnice a neskôr sídlom v Plovdive novootvorenej '*Štátnej univerzity* (bulh. Държавен универзитет‎ – *Dăržaven univerzitet*). V 70. rokoch 20. storočia bola budova vrátená gymnáziu.

Dejiny gymnázia
---------------

Škola bola založená pod názvom *Stredná obchodná škola* (bulh. Средно търговско училище‎ – *Sredno tărgovsko učilište*) v roku 1910 z inicitatívy *Plovdivskej obchodno-industriálnej komory* (bulh. Пловдивската търговско-индустриална камара‎ – *Plovdivskata tărgovsko-industrialna kamara*) a predovšetkým jej vtedajšieho predsedu – Stefana Obrejkova. Prvým riaditeľom sa stal Evtim Dabev a škola v počiatkoch sídlila v dome doktora Vizantiusa na pahorku Džambaz tepe v susedstve budovy Žltej školy. Hneď v prvom učebnom roku na školu nastúpilo 58 žiakov, z toho 53 chlapcov a 5 dievčat, čo bol v tom čase unikát, pretože v Bulharsku v tom čase ešte neexistovali zmiešané chlapčensko-dievčenské školy. V roku 1912 sa premiestnila do domu Ivana Duševa na pahorku Sachat tepe. V priebehu roku 1914 bol pri škole otvorený Žiacky kooperatívny spolok *Săglasie* (bulh. Съгласие‎, doslovne *Súhlas*), ktorý sídlil v suteréne budovy a mal za úlohu pomáhať so vzájomnými vzťahmi medzi žiakmi. Žiakom z chudobných rodín taktiež zabezpečoval stravu a neskôr aj ubytovanie. V učebnom roku 1927/1928 začalo gymnázium pôsobiť v súčasnej budove. V roku 1945 bolo gymnázium premenované na *Ekonomickú technickú školu* (bulh. Икономически техникум‎ – *Ikonomičeski technikum*). V roku 1991 bol škole vrátený názov Obchodné gymnázium. V roku 2006 získalo gymnázium štatút národného gymnázia.

Gymnázium pripravuje svojich žiakov aby sa stali ako absolventi špecialistami vo všetkých sférach ekonomiky v oboroch:

* bankovníctvo
* operatívne účtovníctvo
* colná a daňová administratíva
* obchodná administratíva
* ekonomická informatika
* poisťovníctvo

Logo gymnázia predstavuje vyobrazenie starorímskeho boha Merkúra.

Galéria
-------

* pohľad na budovu zvrchu z pahorku Bunardžikpohľad na budovu zvrchu z pahorku Bunardžik
* celkový pohľad na budovu zo severovýchoducelkový pohľad na budovu zo severovýchodu
* pohľad na severnú fasádu budovypohľad na severnú fasádu budovy
* pohľad na južnú fasádu budovypohľad na južnú fasádu budovy
* centrálna fasáda budovy s vchodomcentrálna fasáda budovy s vchodom
* pamätná doska na budovepamätná doska na budove

Referencie
----------

1. 1 2 3 4 5 6 7 8 9 10 11 12 13 14 15 16 17 18  KOLEKTÍV AUTOROV. *Goľama enciklopedija „Bălgarija"*. Tom. 8. MOM – PAN. Sofia : Bălgarska akademija na naukite – Naučnoinformacionen centăr „Bălgarska enciklopedija", 2012. ISBN 978-954-8104-30-2. S. 3038 – 3039.
2. 1 2 3 4 5 6  TOTEV, Božidar. *Enciklopedija na Plovdiv*. Plovdiv : TOTEV, 2017. ISBN 978-619-188-138-3. S. 333.
3. 1 2 3 4 5 6 7 8 9  RAJČEVSKI, Georgi. *Plovdivska enciklopedija*. Plovdiv : Izdatelska kăšta „Glas", 2017. 476 s. ISBN 978-954-491-553-7. S. 406 – 407.
4. 1 2 3  KALINKOVA, Penka. *Poznatijat nepoznat Plovdiv*. Plovdiv : Obština Plovdiv, 2018. 272 s. ISBN 978-954-8852-84-5. S. 104.

Iné projekty
------------

Commons
* Spolupracuj na Commons Commons ponúka multimediálne súbory na tému **Národné obchodné gymnázium**